Dôvodová správa
 

A. Všeobecná časť

Návrh opatrenia Úradu pre reguláciu elektronických komunikácií a poštových služieb z ...... 2026 č. ...../2026, ktorým sa mení opatrenie Úradu pre reguláciu elektronických komunikácií a poštových služieb z 19. septembra 2016 č. 1/2016, ktorým sa ustanovuje rozsah regulácie cien a určujú sa maximálne ceny univerzálnej služby a poštového platobného styku pre vnútroštátny poštový styk v znení neskorších predpisov (ďalej len „návrh opatrenia“) sa predkladá v súlade s § 24 zákona  č. 324/2011 Z. z. o poštových službách a o zmene a doplnení niektorých zákonov v znení neskorších predpisov a podľa § 11 ods. 1 zákona Národnej rady Slovenskej republiky č. 18/1996 Z. z. o cenách v znení neskorších predpisov, ktorým sa Úrad pre reguláciu elektronických komunikácií a poštových služieb (ďalej len „úrad“) splnomocňuje ako orgán štátnej správy v oblasti poštových služieb k vydaniu tohto opatrenia. 
Návrh opatrenia ustanovuje rozsah regulácie cien a určenie maximálnych cien
za poskytovanie univerzálnej služby a vykonávanie poštového platobného styku 
vo vnútroštátnom poštovom styku  v nadväznosti na návrh predložený Slovenskou poštou, a. s.
Nutnosť pristúpiť k cenovej regulácii a zvýšeniu cien vyplynula z doterajšieho vývoja v segmente regulovaných poštových služieb a hospodárskeho výsledku Slovenskej pošty, a. s. Regulované poštové služby a služby poštového platobného styku, ktoré Slovenská pošta, a. s., ako ich poskytovateľ zabezpečuje, v rokoch 2024 až 2026 prechádzali a budú prechádzať výraznými zmenami aj v nasledujúcich rokoch.
V oblasti regulovaných balíkových služieb v roku 2025 pokračoval pokles podávania týchto zásielok a medziročný výpadok podaja predstavoval cca -5 %, hlavne v súvislosti s rozvojom alternatívnych služieb v oblasti e-commerce. Slovenská pošta, a. s., predpokladá v celom roku 2026 a v roku 2027 pokles podaja celej skupiny balíkových zásielok na medziročnej úrovni cca -7 %.
V oblasti listovej pošty v roku 2025 pokračoval dlhodobý pokles objemov predovšetkým nezapísaných, ale aj zapísaných zásielok, prevažne v dôsledku prechodu zákazníkov z tradičnej listovej komunikácie na elektronickú komunikáciu. Najvyšší medziročný pokles zaznamenali listy s objemovým a distribučným bonusom až takmer - 23% a pri ostatných nezapísaných listoch bol pokles takmer - 22%. 
V rokoch 2026 a 2027 Slovenská pošta, a. s., predpokladá pokračovanie medziročného poklesu pri listoch s objemovým a distribučným bonusom na úrovni cca - 23% v roku 2026 a - 10 % v roku 2027, reklamných adresovaných zásielkach cca -24 % v roku 2026 aj 2027. Pri doporučených zásielkach a službách k nim v roku 2026 sa v dôsledku realizácie podávania zásielok „s dôchodkovou prognózou“ od Sociálnej poisťovne predpokladá mierny rast na úrovni +2 %, ale v roku 2027 sa však predpokladá pokles na úrovni cca -7  %. Pri úradných zásielkach Slovenská pošta,             a. s., predpokladá stagnáciu v roku 2026 aj 2027.  
V oblasti poštového platobného styku pokles podávania poštových poukazov v roku 2025 dosiahol pri poštových poukazoch na adresu cca -16 %, na výplatu (bez dávok a dôchodkov) cca -15 % a na účet cca -13%. Slovenská pošta, a. s., predpokladá medziročnú zmenu pri poštových poukazoch na adresu na úrovni -19 % v rokoch 2026 aj v roku 2027, pri poštových poukazoch na výplatu (bez sociálnych dávok a dôchodkov) na úrovni cca + 113% v roku 2026, vrátane zohľadnenia energopomoci a v roku 2027 na úrovni cca -18%, vrátane zohľadnenia vyplácania energopomoci aj v tomto roku. Pri poštových poukazoch na výplatu dôchodkov a sociálnych dávok sa predpokladá v roku 2027 pokles o - 8 % až - 9 %. Pri poštových poukazoch na účet sa predpokladá pokles na úrovni cca - 7 % v roku 2026 a v roku 2027 na úrovni – 6% a pri spracovaní platieb poštových poukazov na účet na úrovni cca -16 % a v roku 2027 na úrovni -7 %. 
Úprava taríf regulovaných služieb vo vnútroštátnom styku reaguje na klesajúce objemy zásielok a zvyšujúce sa prevádzkové náklady poskytovateľa univerzálnej služby. Rozhodujúcu časť nákladov regulovaných služieb stále tvoria fixné náklady Slovenskej pošty, a. s., najmä náklady na obslužný personál (priehradkoví zamestnanci, doručovatelia, atď.) a ostatné náklady pôšt, ktoré sú ovplyvnené predovšetkým vývojom miezd, ako aj vývojom cien komodít, materiálov a služieb. Rast prevádzkových nákladov spôsobuje najmä výrazný nárast mzdových nákladov ovplyvnený rastom minimálnej mzdy, vplyv inflácie a postupná realizácia transformačných opatrení zameraných na dosiahnutie kladného hospodárskeho výsledku v strednodobom horizonte a stabilizácie hospodárenia spoločnosti. 
Nárast miezd v Slovenskej pošte, a.s., v rokoch 2026 a 2027 budú ovplyvňovať doplatky do minimálnej mzdy a snaha spoločnosti aspoň čiastočne priblížiť priemernú mzdu v Slovenskej pošte, a. s., priemernej mzde v SR. V roku 2025 bola priemerná mzda v Slovenskej pošte, a. s., na úrovni 1 246 € oproti priemernej mzde v SR 1 620 €, t.j. bola nižšia až o -374 € (-23 %). 
Priemerná mzda v SR by mala nominálne vzrásť v roku 2026 o 4,6 %, t.j. o 73 € na 1 693 € a v roku 2027 o 4,4 %, t.j. o 74 € na 1 767 €. Priemerná mzda v rámci Slovenskej pošty, a. s., by mala vzrásť v roku 2027 oproti roku 2025 o 181 €, čím sa len čiastočne zmierni výrazne nepriaznivý nominálny rozdiel priemerných miezd v Slovenskej pošte, a. s., oproti mzdám v SR. V súlade s vyššie uvedenými trendmi Slovenská pošta, a. s., predpokladá v roku 2027 oproti predchádzajúcemu roku celkový nárast nákladov regulovaných služieb o +8 335 tis. €, čo je +3,6 %. 
V súvislosti s úpravou taríf univerzálnych služieb vo vnútroštátnom styku a poštového platobného styku sa zreálnia tarify regulovaných služieb voči predpokladaným nákladom spojeným s ich poskytovaním, pri zohľadnení neustáleho poklesu podávania zásielok a služieb, s cieľom postupne stabilizovať hospodárenie Slovenskej pošty, a. s., ktoré je nevyhnutnou podmienkou pre zabezpečovanie požadovanej kvality poskytovaných služieb. 
V predkladanom  návrhu opatrenia sa nemení doterajší spôsob regulácie cien v oblasti poskytovania univerzálnej služby a vykonávania poštového platobného styku, a to úradným určením maximálnych cien. Predkladaným návrhom sa vykonávajú úpravy maximálnych cien v tarife dotknutých produktov a služieb poskytovaných poskytovateľom univerzálnej služby. 
V rámci univerzálnych služieb vo vnútroštátnom styku sa tarify doporučených listových zásielok podávaných prostredníctvom elektronického podacieho hárka (ďalej len „ePH“) zvyšujú len minimálne, s cieľom  zvyšovať  motiváciu cenovo orientovaných zákazníkov k preferovaniu týchto služieb, a to o 0,10 € listy s hmotnosťou do 50 g a o 0,20 € listy s hmotnosťou do 500g, ceny 2 kg listov sa nezvyšujú), ceny doporučených listov podávaných klasickým spôsobom sa zvyšujú od 0,10 € do 0,30 €. Úpravou taríf sa nemení cenový rozdiel 1. a 2. triedy o 0,50 €, pri balíkových službách zostávajú hmotnostné pásma do 5 kg a do 10 kg. Ceny balíkov podávaných cez ePH s hmotnosťou do 5 kg sa nemenia, zvyšujú sa ceny balíkov podávaných klasicky s hmotnosťou do 10 kg o 0,50 € a podávaných cez ePH sa zvyšujú o 0,40 €. Ceny poistených listov sa zvyšujú o 0,10 € až 0,30 €. Ceny úradných zásielok podávaných klasicky sa zvyšujú v rozpätí od 0,10 do 0,50 € a podávaných cez ePH sa zvyšujú od 0,10 do 0,40 €. Nedochádza k zmene ceny pri úradných zásielkach podaj cez ePH do 2000 g. Služba opakované doručenie k úradnej zásielke sa zvyšuje o 0,10 € a bude stáť 1,00 €. 
V rámci služieb poštového platobného styku pokračuje mierne prispôsobovanie tarify cenovej hladine komerčne poskytovaných finančných služieb. Ceny poštových poukazov sa zvyšujú v rozpätí od 0,10 € do 1,00 € a to najviac u poukazov, ktoré sú náročné na manipuláciu s hotovosťou (poštový poukaz na adresu a na výplatu). 
Predložený návrh úpravy cien pri najčastejšie využívaných produktoch prestavuje nasledovné zvýšenie: list 1. triedy do 50 g z 1,90 € na 2,00 €, list 2. triedy do 50 g z 1,40 € na 1,50 €, doporučený list 2. triedy do 50 g z 3,30 € na 3,50 €,  poštový poukaz na účet dvojdielny do sumy 30 € z 1,70 € na 1,90 €.
Ceny doporučených listov vzrastú v priemere o 3,94 % (podaných cez ePH o 3,1%) a ceny úradných zásielok v priemere o 5,34 % (podaných cez ePH o 4,82 %). Zvýšenie cien v poštovom platobnom styku predstavuje priemerné zvýšenie o 6,7 %. Celkové zvýšenie cien by malo priniesť zvýšenie výnosov z regulovaných vnútroštátnych služieb o 13 997,47 tis. eur (8,45 %) v prípade, že nedôjde k vyššiemu prepadu objemu podávaných zásielok, než predpokladá cenový návrh. 
	Podľa platnej legislatívnej úpravy (§ 24 zákona č. 324/2011 Z. z. o poštových službách a o zmene a doplnení niektorých zákonov v platnom znení) úrad pri regulácii cien prihliada na ekonomicky oprávnené náklady a na primeraný zisk poskytovateľa univerzálnej služby, v súvislosti s rozsahom a kvalitou univerzálnej služby 
a výhľadovými a kvalitatívnymi požiadavkami na univerzálnu službu vyplývajúcimi 
z udelenej poštovej licencie. Úrad stanovuje ceny poštových služieb formou maximálnej ceny, t. j. ceny, ktorú poskytovateľ nesmie prekročiť, ale v odôvodnených prípadoch môže službu poskytovať aj za nižšiu cenu.
Materiál má negatívny vplyv na rozpočet verejnej správy. Financovanie návrhu bude zabezpečené v rámci schválených limitov výdavkov dotknutých subjektov                          na príslušný rozpočtový rok. Materiál má negatívny vplyv na podnikateľské prostredie, na služby verejnej správy pre občana, tiež má negatívne sociálne vplyvy, a to v časti výdavkov obyvateľstva využívajúceho poštové služby. Materiál nemá vplyvy na životné prostredie, nemá vplyvy na informatizáciu spoločnosti ani vplyvy na manželstvo, rodičovstvo a rodinu.
Predkladaný návrh opatrenia je v súlade s  Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými
je Slovenská republika viazaná, ako aj s právom Európskej únie.
Návrh opatrenia nemá byť predmetom vnútrokomunitárneho pripomienkového konania.
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

B. Osobitná časť

K Čl. I:
Mení prílohu opatrenia, ktorá upravuje maximálne ceny univerzálnej služby a poštového platobného styku pre vnútroštátny poštový styk. 
K Č. II.:
Navrhuje sa účinnosť dňom 1. januára 2027.
